**NÁRODNÁ RADA SLOVENSKEJ REPUBLIKY**

**VIII.** **volebné obdobie**

**...**

**NÁVRH**

**ZÁKON**

z .............. 2022,

**ktorým sa mení a dopĺňa zákon č. 308/1991 Zb. o slobode náboženskej viery a postavení cirkví a náboženských spoločností v znení neskorších predpisov**

Národná rada Slovenskej republiky sa uzniesla na tomto zákone:

**Čl. I**

Zákon č. 308/1991 Zb. o slobode náboženskej viery a postavení cirkví a náboženských spoločností v znení zákona č. 394/2000 Z.z., zákona č. 201/2007 Z.z., zákona č. 91/2016 Z.z., zákona č. 125/2016 Z.z. a zákona č. 39/2017 Z.z. sa mení a dopĺňa takto:

1. V § 2 sa dopĺňa nový odsek 3, ktorý znie:

„Vyznávaním náboženskej viery nesmie dôjsť k zásahu do ústavou zaručených práv a slobôd iných osôb, najmä ak sa tým

1. popierajú alebo obmedzujú osobné, politické alebo iné práva fyzických osôb pre ich pohlavie, náboženské vyznanie alebo vieru, alebo preto, že sú bez vyznania, rasu, príslušnosť k národnosti alebo etnickej skupine, zdravotné postihnutie, vek, sexuálnu orientáciu, rodovú identitu, manželský stav a rodinný stav, farbu pleti, jazyk, politické alebo iné zmýšľanie, národný alebo sociálny pôvod, majetok, rod alebo iné postavenia,
2. podnecuje nenávisť a neznášanlivosť, alebo
3. podporuje násilie alebo porušovanie právnych predpisov.”
4. § 6 ods. 1 písm. d) znie:

„d) vysielať svojich zástupcov do zahraničia a prijímať zástupcov cirkví a náboženských spoločností zo zahraničia;”

1. § 6 ods. 1 písm. e) znie:

„e) vyučovať a vychovávať svojich duchovných aj laických pracovníkov v školách a iných zariadeniach i na vysokých bohosloveckých školách a bohosloveckých fakultách za podmienok ustanovených všeobecne záväznými právnymi predpismi;4)*”*

1. § 6 ods. 1 písm. h) znie:

„h) získať oprávnenie k výkonu osobitných práv podľa tohto zákona.”

1. V § 6 ods. 1 sa vypúšťajú písmená i) až l).
2. § 6 ods. 2 sa za slovo „štátu” vkladá čiarka a nasledovné slová:

„popierať alebo obmedzovať osobné, politické alebo iné práva fyzických osôb pre ich pohlavie, náboženské vyznanie alebo vieru, alebo preto, že sú bez vyznania, rasu, príslušnosť k národnosti alebo etnickej skupine, zdravotné postihnutie, vek, sexuálnu orientáciu, rodovú identitu, manželský stav a rodinný stav, farbu pleti, jazyk, politické alebo iné zmýšľanie, národný alebo sociálny pôvod, majetok, rod alebo iné postavenia, podnecovať nenávisť a neznášanlivosť alebo podporovať násilie alebo porušovanie právnych predpisov”

1. V § 6 sa dopĺňa nový odsek 3, ktorý znie:

“Cirkev a náboženská spoločnosť je povinná každoročne zverejňovať výročnú správu o výkone práv podľa odseku 1 písm. a) až h). Výročná správa za predchádzajúci kalendárny rok sa zverejňuje najneskôr do 31. marca roka nasledujúceho po roku, za ktorý sa výročná správa pripravuje. Cirkev a náboženská spoločnosť výročnú správu zverejňuje na webovom sídle cirkvi alebo náboženskej spoločnosti a je povinná ju zaslať registrujúcemu orgánu. Výročná správa musí obsahovať informácie o štruktúre cirkvi a náboženskej spoločnosti, jej predstaviteľoch, o pohyboch v počte členov, o jednotlivých oblastiach činnosti a spôsobe ich financovania. Podrobnosti o výročnej správe a jej obsahu ustanoví všeobecne záväzný právny predpis, ktorý vydá registrujúci orgán.”

1. Za § 6 sa vkladá nový § 6a, ktorý znie:

„§ 6a

(1) Registrovaná cirkev a náboženská spoločnosť môže za podmienok ustanovených týmto zákonom k plneniu svojho poslania získať oprávnenie k výkonu týchto osobitných práv:

a) vyučovať náboženstvo na školách podľa osobitného právneho predpisu 4);

b) poveriť osoby vykonávajúce duchovenskú činnosť k výkonu duchovenskej služby v ozbrojených silách a ozbrojených zboroch Slovenskej republiky podľa osobitných právnych predpisov 5a);

c) zriaďovať školy podľa osobitného právneho predpisu 4);

d) zriaďovať a prevádzkovať účelové zariadenia;

e) prevádzkovať tlač, nakladateľstvá, vydavateľstvá a tlačiarne;

f) zakladať a prevádzkovať vlastné kultúrne inštitúcie a zariadenia;

g) zriaďovať a prevádzkovať vlastné zdravotnícke zariadenia a zariadenia sociálnych služieb a zúčastňovať sa na poskytovaní týchto služieb aj v štátnych zariadeniach v súlade so všeobecne záväznými právnymi predpismi;

h) žiadať o finančnú podporu, ktorú poskytuje štát na podporu činnosti registrovaných cirkví a náboženských spoločností podľa osobitného právneho predpisu 5b);

(2) Výkon osobitných práv podľa odseku 1 písm. a) až h) upravujú osobitné právne predpisy.

(3) Výkon činností uvedených v odseku 1 nesmie byť v rozpore s ústavou, nesmie ohrozovať bezpečnosť občanov a verejný poriadok, zdravie a mravnosť alebo práva a slobody druhých, nezávislosť a územnú celistvosť štátu, popierať alebo obmedzovať osobné, politické alebo iné práva fyzických osôb pre ich pohlavie, náboženské vyznanie alebo vieru, alebo preto, že sú bez vyznania, rasu, príslušnosť k národnosti alebo etnickej skupine, zdravotné postihnutie, vek, sexuálnu orientáciu, rodovú identitu, manželský stav a rodinný stav, farbu pleti, jazyk, politické alebo iné zmýšľanie, národný alebo sociálny pôvod, majetok, rod alebo iné postavenia, podnecovať nenávisť a neznášanlivosť alebo podporovať násilie alebo porušovanie právnych predpisov.

(4) Kde sa vo všeobecne záväzných právnych predpisoch vydaných pred 31. májom 2022 používa pojem registrovaná cirkev alebo náboženská spoločnosť rozumie sa tým registrovaná cirkev alebo náboženská spoločnosť s oprávnením k výkonu osobitných práv podľa § 6a ods. 1.”

Poznámka k odkazu 5a) znie:

„5a) Zákona č. 281/2015 Z.z. o štátnej službe profesionálnych vojakov a o zmene a doplnení niektorých zákonov v znení neskorších predpisov.”

Poznámka k odkazu 5b) znie:

„5b) Zákon č. 370/2019 Z. z. o finančnej podpore činnosti cirkví a náboženských spoločností v znení neskorších predpisov.”

1. V § 11 sa číslovka „50 000” nahrádza číslovkou „150”.
2. V § 11 sa za slovo „republiky” vkladá bodka a zvyšok vety sa vypúšťa.
3. V § 12 písm. d) sa číslovka „50 000” nahrádza číslovkou „150”.
4. V § 12 písm. d) sa vypúšťajú slová „a sú občanmi Slovenskej republiky”.
5. Za § 20 sa vkladá nový § 20a, ktorý znie:

„(1) Návrh na priznanie oprávnenia k výkonu osobitných práv môže podať registrovaná cirkev a náboženská spoločnosť, ktorá

a) je registrovaná podľa tohto zákona nepretržite ku dňu podania návrhu najmenej 10 rokov,

b) zverejňovala každoročne 10 rokov pred podaním tohto návrhu výročné správy o činnosti za kalendárny rok;

c) riadne si plní záväzky voči štátu a tretím osobám.

(2) Návrh na priznanie oprávnenia k výkonu osobitných práv podáva štatutárny orgán registrovanej cirkvi a náboženskej spoločnosti.

(3) Návrh na priznanie osobitných práv podľa odseku 1 musí obsahovať:

a) podpisy takého počtu plnoletých osôb s trvalým pobytom na území Slovenskej republiky hlásiacich sa k tejto cirkvi alebo náboženskej spoločnosti, koľko zodpovedá najmenej najmenej 1 promile obyvateľov Slovenskej republiky podľa posledného sčítania ľudu, s uvedením ich identifikačných údajov podľa tohto zákona a s uvedením totožného textu na každom podpisovom hárku, ktorý uvádza celý názov cirkvi a náboženskej spoločnosti, ktorá zbiera podpisy na účel svojej registrácie a z ktorého je zrejmé, že podpisový hárok je podpisovaný výlučne osobou hlásiacou sa k tejto cirkvi alebo náboženskej spoločnosti;

b) prehlásenie, že jej doterajšia činnosť ako právnickej osoby podľa tohto zákona nie je v rozpore s podmienkami ustanovenými týmto zákonom a že spĺňa podmienky podľa odseku 1 písm. c);

c) texty výročných správ podľa odseku 1 písm. b) a účtovných závierok za obdobie 10 rokov predchádzajúcich podaniu tohto návrhu.

1. Za § 23 sa vkladá nový § 23a, ktorý aj s nadpisom znie:

„§ 23a Prechodné ustanovenia k úpravám účinným od 1. júna 2022

(1) Cirkvi a náboženské spoločnosti, ktoré sú k 31. máju 2022 registrované podľa predpisov účinných do 31. mája 2022 sa považujú za cirkvi a náboženské spoločnosti s oprávnením k výkonu osobitných práv podľa § 6a.

(2) V konaní začatom na základe návrhu na registráciu podanom registrujúcemu orgánu do 31. mája 2022 sa postupuje podľa predpisov účinných do 31. mája 2022.

(3) Cirkvi a náboženské spoločnosti, ktoré sú k 31. máju 2022 registrované podľa predpisov účinných do 31. mája 2022 sú povinné pripraviť a zverejniť výročnú správu v súlade s § 6 ods. 3 prvýkrát za rok 2023.”

**Čl. II**

Tento zákon nadobúda účinnosť 1. júna 2022.